Oor Maerwees | Who shall I fear?
Baai-baai sakkie! »
November 26, 2009 deur Who Shall I Fear? Gedurende die laaste maand en ‘n half het ‘n wye verskeidenheid van interessante en vreemde “issues” hul kop uitgesteek. Omdat ek tot dusver te siek of te seer of te besig met ander gedagtes was, kon ek nog nie dieper daaroor dink en skryf nie. Maar vandag is die dag vir die onderwerp van “maer wees”!
Dit is alles behalwe ‘n aanmaning vir iemand spesifiek, want ek praat ook oor my eie denkpatrone. Maar oor die laaste paar weke het dit vir my glashelder geword dat ons vroue oor die kop geslaan is met maer wees! Ons is so bewus van ons kilogramme dat ons vergeet van al die ander veel belangriker dinge. Om by die begin te begin: Vandat ek siek geword het, het ek al tientalle aanmerkings soos die volgende gehoor: * Hoekom gebeur so iets nie eerder met my nie? Dis die enigste manier waarop ek van my ekstra gewig sal ontslae raak.
* Well, look at the bright side, jy gaan minstens ‘n paar kilogram verloor!
* Ek wens EK kan ‘n paar kilogram afskud! Maak nie saak hóé nie! Behalwe vir sulke aanmerkings is my ore deesdae ekstra gespits vir mense wat kla oor ‘n ekstra rolletjie of depressief voel oor hul gewig – en daar is DAAGLIKS so ‘n klagte wat my ore bereik. En groot was my teleurstelling in myself toe ek nou die dag in ‘n onbewaakte oomblik wonder hoe hard ek sal moet oefen om weer 55 kilogram te weeg! Dit lyk my ek het self vergeet hoe ontsettend dankbaar ek net ‘n paar weke gelede was toe ek op die skaal klim en sien ek het ‘n kilogram opgetel. Vra maar vir enige kankerpasiënt – om gewig OP te tel is soos manna uit die hemel! Ek weet nie wat die oplossing is nie. Daar is soveel redes vir hierdie obsessie onder ons. Maar as jy heel skaflik en goed versorg lyk met jou klere aan, en jy oefen ‘n bietjie en leef gesond, dink ek jy moet die strydbyl met jou rolletjies begrawe. Sure, as jy oorgewig of obees en ongesond is, doen dadelik iets daaromtrent (dis toevallig een van die risikofaktore van kolonkanker), maar andersins moet jy dalk net “chill”… … En bewus raak van hoe baie keer jy kla en kerm (dalk voor jou kinders ook) oor jou ekstra kilogram,
… En probeer om daardie vetrol lief te kry omdat dit waarskynlik sinoniem is met gesond wees,
… En op jou knieë gaan en die Here loof en prys omdat jy nie gewig verloor as gevolg van kanker of ‘n ander kwaal nie,
… En probeer om nooit weer (selfs in ‘n grap) siekte na jou toe te wens vir maerword-doeleindes nie! Dit is ongelooflike, ontsettende voorreg om ‘n sarong om jou maagrol te drapeer as jy weet die alternatief is ‘n duik waar jou maag was, as gevolg van siekte of chemoterapie. Wat kies jy? En nou gaan ek ‘n heerlike chocolate muffin saam met my tee geniet en hoop dit gaan sit netjies op my heup. Verskoon my!